नेपालविरूद्ध यूएईको आक्रामक सुरुआत
चारदेशीय ट्वान्टी–२० शृंखलामा नेपालविरूद्ध यूएईले शनिबार आक्रामक सुरुआत गरेको छ । यूएईले १० ओभरको समाप्तीमा १ विकेट गुमाई ८३ रन बनाएको छ ।
काठमाडौँ — चारदेशीय ट्वान्टी–२० शृंखलामा नेपालविरूद्ध यूएईले शनिबार आक्रामक सुरुआत गरेको छ । यूएईले १० ओभरको समाप्तीमा १ विकेट गुमाई ८३ रन बनाएको छ ।चिराग सुरी २३ बलमा १ चैका र २ छक्कासहित २९ तथा रोहन मुस्ताफा २४ बलमा ५ छक्का प्रहार गरी ३० रन बनाएर खेलिरहेका छन् ।ओमानको राजधानी मस्कटमा नेपालले टस जितेपछि यूएईलाई पहिला ब्याटिङमा बोलाएको थियो । ओपनर मोहम्मद वासिमले तेस्रो ओभरको पहिलो दुई बलमा शाहव आलमको बलमा लगातार दुई छक्का प्रहार गरेका थिए । त्यसको अर्को बलमा शाहवले वासिमलाई दीपेन्द्रसिंह ऐरीको हातबाट क्याच आउट गराए । वासिमले १३ बलमा २२ रन बनाए । पावर प्लेको ६ ओभरमा यूएईले १ विकेट गुमाई ६० रन बनाएको थियो ।नेपालले अघिल्लो दिन घरेलु टोली ओमानलाई ६ विकेटले पराजित गरेको थियो । नेपालले ओमानसँगको टोलीबाट तीन खेलाडी परिवर्तन गरेको छ । प्रदीप ऐरी, अविनाश बोहरा र सागर ढकालको स्थानमा लोकेश बम, जितेन्द्र मुखिया र शाहवलाई खेलाइएको छ । साता सुरु हुने ट्वान्टी–२० विश्वकपको छनोटको तयारीको रुपमा नेपालले यो प्रतियोगिता खेलिरहेको छ । विश्वकप छनोटको खेलहरू पनि मस्कटमै हुनेछ । 